ประกาศคณะกรรมการพิจารณาอุทธรณ์เรื่อง หลักเกณฑ์และวิธีการยื่นอุทธรณ์และวิธีพิจารณาอุทธรณ์พ.ศ. ๒๕๖๓ โดยที่เป็นการสมควรปรับปรุงหลักเกณฑ์และวิธีการยื่นอุทธรณ์และวิธีพิจารณาอุทธรณ์ เพื่อให้การอุทธรณ์ การพิจารณาอุทธรณ์ตามกฎหมายว่าด้วยมาตราชั่งตวงวัดเป็นไปด้วยความเหมาะสมรวดเร็ว และมีประสิทธิภาพยิ่งขึ้น อาศัยอำนาจตามความในมาตรา ๖๕/๒ (๒) และมาตรา๖๕/๕ แห่งพระราชบัญญัติมาตราชั่งตวงวัด พ.ศ. ๒๕๔๒ซึ่งแก้ไขเพิ่มเติมโดยพระราชบัญญัติมาตราชั่งตวงวัด (ฉบับที่ ๓) พ.ศ. ๒๕๕๗ คณะกรรมการพิจารณาอุทธรณ์จึงออกประกาศไว้ ดังต่อไปนี้ข้อ ๑[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ ๒ ให้ยกเลิกประกาศคณะกรรมการพิจารณาอุทธรณ์ เรื่องหลักเกณฑ์และวิธีการยื่นอุทธรณ์ และวิธีพิจารณาอุทธรณ์ ลงวันที่ ๓๐ มกราคม พ.ศ. ๒๕๖๐ข้อ ๓ เรื่องใดที่ไม่ได้กำหนดไว้ในประกาศนี้ให้นำกฎหมายว่าด้วยวิธีปฏิบัติราชการทางปกครองมาใช้บังคับโดยอนุโลมหมวด ๑บททั่วไป ข้อ ๔ ในประกาศนี้ คณะกรรมการ หมายความว่า คณะกรรมการพิจารณาอุทธรณ์เลขานุการ หมายความว่าเลขานุการและผู้ช่วยเลขานุการคณะกรรมการพิจารณาอุทธรณ์อธิบดี หมายความว่า อธิบดีกรมการค้าภายในสำนักงานกลางหมายความว่า สำนักงานกลางชั่งตวงวัด กองชั่งตวงวัด กรมการค้าภายใน กระทรวงพาณิชย์หมวด ๒การอุทธรณ์ ข้อ ๕ ผู้มีสิทธิอุทธรณ์ตามประกาศนี้ ได้แก่ (๑) ผู้ได้รับคำสั่งของพนักงานเจ้าหน้าที่ตามมาตรา๑๗ วรรคสาม หรือมาตรา ๓๙ (๒) ผู้ได้รับคำสั่งของอธิบดีหรือผู้ซึ่งอธิบดีมอบหมายตามมาตรา๔๑ หรือมาตรา ๔๓ (๓) ผู้ได้รับคำสั่งของนายตรวจชั่งตวงวัดตามมาตรา๕๗ (๔) ผู้ได้รับคำสั่งของอธิบดีหรือผู้ซึ่งอธิบดีมอบหมายสั่งพักใช้หรือเพิกถอนหนังสือรับรองการประกอบธุรกิจตามมาตรา๑๙/๑ หรือมาตรา ๑๙/๒ หรือสั่งพักใช้หรือเพิกถอนใบอนุญาตตามมาตรา ๔๖ หรือมาตรา ๔๗ ผู้มีสิทธิอุทธรณ์ให้อุทธรณ์ต่อคณะกรรมการภายในเวลาสามสิบวันนับแต่วันที่ได้รับแจ้งคำสั่งข้อ ๖ การอุทธรณ์ตามข้อ ๕ ให้ทำเป็นหนังสือภาษาไทยโดยใช้ถ้อยคำสุภาพตามแบบอุทธรณ์ที่กำหนดแนบท้ายประกาศนี้ โดยอย่างน้อยต้องมีสาระสำคัญดังต่อไปนี้ (๑) ชื่อ ที่อยู่ของผู้อุทธรณ์ (๒) คำสั่งและวันที่รับทราบคำสั่งตามข้อ ๕(๓) ข้อโต้แย้งและข้อเท็จจริง หรือข้อกฎหมายที่จะยกขึ้นอ้างอิงในการยื่นอุทธรณ์พร้อมแนบเอกสารหรือหลักฐานประกอบ (ถ้ามี)(๔) คำขอของผู้อุทธรณ์(๕) ลายมือชื่อของผู้อุทธรณ์ข้อ ๗ การยื่นอุทธรณ์ให้ยื่นโดยทางใดทางหนึ่ง ดังต่อไปนี้(๑) ยื่น ณ สำนักงานกลาง (๒) ไปรษณีย์ลงทะเบียนตอบรับ โดยให้ถือวันที่ได้ประทับตราประจำวันณ ที่ทำการไปรษณีย์ต้นทาง เป็นวันยื่นอุทธรณ์(๓) โทรสาร โดยให้ถือวันที่ได้รับโทรสารเป็นวันแสดงเจตนาในการยื่นอุทธรณ์ทั้งนี้ การยื่นอุทธรณ์จะสมบูรณ์ต่อเมื่อผู้ยื่นอุทธรณ์ได้ส่งต้นฉบับให้สำนักงานกลางแล้วการยื่นอุทธรณ์ตามวรรคหนึ่ง จะยื่นด้วยตนเองหรือมอบอำนาจให้บุคคลอื่นมายื่นแทนก็ได้โดยการมอบอำนาจให้ทำเป็นหนังสือลงลายมือชื่อผู้มอบ ผู้รับมอบ และพยานข้อ ๘ ผู้อุทธรณ์จะแก้ไขเพิ่มเติมอุทธรณ์หรือส่งเอกสารหรือหลักฐานเพิ่มเติมเมื่อใดก็ได้และให้นำความตามข้อ ๖ และข้อ ๗ มาบังคับใช้โดยอนุโลม ข้อ ๙ เมื่อผู้อุทธรณ์ยื่นอุทธรณ์ตามข้อ ๗ แล้ว ให้เลขานุการตรวจสอบอุทธรณ์ดังกล่าวโดยเร็วถ้าเห็นว่าอุทธรณ์นั้นไม่สมบูรณ์ครบถ้วน ให้เลขานุการแจ้งผู้ยื่นอุทธรณ์ทราบโดยด่วนเพื่อแก้ไขเพิ่มเติมให้ถูกต้องครบถ้วนในการแจ้งตามวรรคหนึ่งให้ทำเป็นหนังสือหรือจะแจ้งทางโทรศัพท์ หรือวิธีการอื่นใดก็ได้โดยให้ระบุข้อไม่สมบูรณ์และรายการเอกสารหรือหลักฐานที่จะต้องยื่นเพิ่มเติมเพื่อให้สมบูรณ์ครบถ้วนตามแบบอุทธรณ์ที่กำหนดแนบท้ายประกาศนี้ทั้งนี้ ให้ถือวันที่อุทธรณ์สมบูรณ์ครบถ้วนเป็นวันรับอุทธรณ์ข้อ ๑๐ เมื่อได้รับอุทธรณ์แล้วให้เลขานุการแสวงหาข้อเท็จจริงจากพยานบุคคลพยานเอกสาร หรือพยานหลักฐานอื่น นอกเหนือจากพยานหลักฐานที่ปรากฏในหนังสืออุทธรณ์ หรือตามที่เห็นสมควรเพื่อเสนอคณะกรรมการพิจารณาวินิจฉัยข้อ ๑๑ คำอุทธรณ์ที่ได้ยื่นไว้โดยสมบูรณ์ครบถ้วนแล้วตามเงื่อนไขที่กำหนดให้เลขานุการจัดทำบันทึกเสนอต่อคณะกรรมการโดยบันทึกต้องประกอบด้วย (๑) สรุปประเด็นข้ออุทธรณ์ หรือข้อโต้แย้งที่ต้องพิจารณาวินิจฉัยผู้มีสิทธิอุทธรณ์ ระยะเวลาการยื่นอุทธรณ์ และประเด็นเนื้อหาของอุทธรณ์(๒) สรุปข้อเท็จจริงและพยานหลักฐาน(๓) สรุปข้อกฎหมายที่ต้องใช้ในการพิจารณาอุทธรณ์(๔) ความเห็นของเลขานุการ หมวด ๓การพิจารณาอุทธรณ์ ข้อ ๑๒ การพิจารณาวินิจฉัยอุทธรณ์ คณะกรรมการจะพิจารณาข้อเท็จจริงและพยานหลักฐานที่ปรากฏในคำอุทธรณ์ และหากมีข้อเท็จจริงจากพยานบุคคลพยานเอกสารหรือพยานหลักฐานอื่นนอกเหนือจากพยานหลักฐานที่ปรากฏในคำอุทธรณ์ หรือพยานหลักฐานที่เลขานุการได้จากการแสวงหาข้อเท็จจริงและนำเสนอต่อคณะกรรมการก็ให้นำมาประกอบการพิจารณาวินิจฉัยด้วย คณะกรรมการอาจเรียกบุคคลที่เกี่ยวข้องมาให้ถ้อยคำหรือส่งเอกสารหรือพยานหลักฐานเพื่อประกอบการพิจารณาวินิจฉัยอุทธรณ์ด้วยก็ได้ ข้อ ๑๓ ให้คณะกรรมการพิจารณาวินิจฉัยอุทธรณ์ให้เสร็จสิ้นภายในสี่สิบห้าวันนับแต่วันที่ได้รับอุทธรณ์ข้อ ๑๔ คำวินิจฉัยของคณะกรรมการให้ทำเป็นหนังสือ ระบุวันเดือนปีที่มีคำวินิจฉัยเหตุผลแห่งคำวินิจฉัย ซึ่งอย่างน้อยต้องประกอบด้วยข้อเท็จจริงที่เป็นสาระสำคัญ ข้อกฎหมายที่อ้างอิง ข้อพิจารณาในประเด็นที่ปรากฏ ชื่อและลายมือชื่อของกรรมการพิจารณาอุทธรณ์ทุกคนที่ร่วมพิจารณาวินิจฉัยอุทธรณ์นั้นข้อ ๑๕ คำวินิจฉัยของคณะกรรมการให้เป็นที่สุด ข้อ ๑๖ การแจ้งคำวินิจฉัยอุทธรณ์ของคณะกรรมการตามข้อ๑๔ ให้เลขานุการแจ้งผลคำวินิจฉัยเป็นหนังสือและแจ้งสิทธิและระยะเวลาในการฟ้องคดีให้ผู้อุทธรณ์ทราบไปพร้อมกันด้วยภายในสิบห้าวันนับแต่วันที่มีคำวินิจฉัยของคณะกรรมการโดยส่งหนังสือแจ้งไปยังภูมิลำเนาหรือสถานที่อยู่ของผู้อุทธรณ์ หรือสถานที่ที่ได้แจ้งไว้ในแบบอุทธรณ์และให้จัดส่งโดยทางไปรษณีย์ลงทะเบียนตอบรับ หมวด ๔การถอนอุทธรณ์ ข้อ ๑๗ ผู้อุทธรณ์จะขอถอนอุทธรณ์ในเวลาใด ๆ ก็ได้ โดยทำเป็นหนังสือลงลายมือชื่อผู้อุทธรณ์ และให้นำความตามข้อ ๗ มาบังคับใช้โดยอนุโลมเมื่อมีการถอนอุทธรณ์ตามวรรคหนึ่ง ให้การพิจารณาอุทธรณ์เป็นอันระงับไปประกาศ ณวันที่ ๒๔ ธันวาคม พ.ศ. ๒๕๖๓กรณรงค์ฤทธิ์ฤๅชัยประธานคณะกรรมการพิจารณาอุทธรณ์[เอกสารแนบท้าย]๑.คำอุทธรณ์ (แบบอุทธรณ์ ชว.)(ดูข้อมูลจากภาพกฎหมาย)ธนบดี/จัดทำ๒๙ มกราคม ๒๕๖๔สุภาทิพย์/ตรวจ๘ กุมภาพันธ์๒๕๖๔[๑] ราชกิจจานุเบกษาเล่ม ๑๓๗/ตอนพิเศษ ๓๐๕ ง/หน้า ๕๕/๓๐ ธันวาคม ๒๕๖๓